Per Ivar Moe

Per Ivar Moe (født 11. november 1944 i Ålesund) er en norsk tidligere skøyteløper. Han har ett norgesmesterskap og ett verdensmesterskap og sølv i de olympiske leker. Han ble kåret til Norges beste idrettsutøver i 1965.


== Bakgrunn og karriere ==
Moe bodde sitt første leveår på gården Jøsvoll i Stordal kommune ved Storfjorden. Sammen med sin mor kom han til Lillehammer i 1945. Han kom i 1955 inn i et godt skøytemiljø på Lillehammer og under Thormod Moums ledelse og treningsopplegg, ble han i 1959 beskrevet som et stort skøytetalent. Moe flyttet til Oslo i 1961 og fortsatte utviklingen som skøyteløper i Oslo Idrettslag.


=== Skøyterevolusjonen 1962/63 ===
17 år gammel, våren 1962, kom han med på det norske skøytelandslaget og ble en av hovedaktørene sammen med Knut Johannesen og Fred A. Maier i Stein Johnsons treningsopplegg som medførte den norske skøyterevolusjonen i 1963. 18 år gammel tok han sin første internasjonale mesterskapsmedalje, med bronse i EM i Göteborg 1963. I VM i Karuizawa, Japan i 1963 ledet han før den avgjørende 10 000 meter, hvor han måtte gi tapt for svenske Jonny Nilsson.


=== Sesongen 1963/64 ===
I 1964 var han bare 2/10-sekund fra å ta olympisk gull på 5 000 meter i Innsbruck. Moe hadde ledelsen med 7,38,6. Knut «Kupper'n» Johannesen var den eneste som tuktet Moes rundetider. Johannesen trodde seg først slått med 1/10-sekund, men tiden ble rettet fra 7.38,7 til 7.38,4. Fred A. Maier tok 3.-plass med tiden 7,42,0. Det var en enestående norsk olympisk skøytetriumf, som siden ikke er gjentatt i hurtigløp på skøyter for Norge. Moe ble norgesmester på skøyter i Tønsberg 1964, og brøt dermed Knut Johannesens rekke på sju titler i strekk. Moe ble på nytt nr. 3 i EM i Oslo 1964, og var en av favorittene i VM i Helsingfors, Finland, men Knut Johannesen tok sin andre VM-tittel etter en gigantisk innsats på 10 000 meter. 

		
		


=== Sesongen 1964/65 ===
I 1965 ble Per Ivar Moe første norske verdensmester på Bislett stadion. To uker tidligere var han da blitt nr. 2 etter Eduard Matusevitsj i EM på Nya Ullevi i Göteborg. Moe var nr. 1 på Adelskalenderen over verdens beste skøyteløpere sammenlagt gjennom tidene fra 26. januar 1964 til 13. februar 1965.


== Ærespriser ==
Moe mottok følgende æresmedaljer for sin idrettsinnsats; Morgenbladets gullmedalje og Oscarstatuetten. Sportsjournalistene kåret han til årets idrettsnavn i 1965 med Sportsjournalistenes statuett. For VM-tittelen i 1965 ble han også kåret til Nordens fremste idrettsmann.


== Personlige rekorder ==


== Resultater ==
NS3 = ikke startet 3. distanse


== Bokutgivelser og annen karriere ==
Per Ivar Moe gav i 1966 ut boken Ung på isen, som ble en bestselger. I 2014 kom en ny bok utgitt som ebok med en inngående analyse av skøyterevolusjonen og Stein Johnsons store trenergjerning. Bokens tittel er : Ung på isen, Skøyterevolusjonen 1963-65, et tilbakeblikk. Sammen med Hans Trygve Kristiansen og Steinar Åge Brenden utga Per Ivar Moe "Triumfer på isen" i 2017. Etter at Moes idrettskarriere var over i 1966, utdannet han seg til diplomøkonom ved Bedriftsøkonomisk Institutt og var tilknyttet finansnæringen i hele sitt yrkesliv. Moe var nærmere 30 år i Nordea hvor han var assisterende banksjef i bankens storkundeseksjon. Han var noen år politisk engasjert i Oslo Høyre og satt i Oslo bystyre i perioden 1976–1984, og var blant annet styremedlem i Oslo Lysverker og styreformann i Sporveiens pensjonskasse.


== Referanser ==


== Litteratur ==
Moe, Per Ivar (1965). Ung på isen. Oslo: Aschehoug. 
Moe, Per Ivar (1977). Ung på isen. Oslo: Bokhandlerforlaget i samarbeid med Norges olympiske komité. ISBN 8272050250. 
Bjørnsen, Knut (1932–2008) og Jorsett, Per (1920–) (1971). «Per Ivar Moe – Studiene gikk foran». Skøytesportens stjerner. Oslo: Cappelen. s. 149–152. CS1-vedlikehold: Flere navn: forfatterliste (link) [Tilgang for norske IP-adresser / Digitalisert på Bokhylla.no av Nasjonalbiblioteket.]
Brenden, Steinar Åge; Moe, Per Ivar; Johnson, Stein (2014). Ung på isen. Skøyterevolusjonen 1963-65, et tilbakeblikk. ebok.no. ISBN 9788230327166.  [Omtale på ebok.no]
Brenden, Steinar Åge; Moe, Per Ivar; Kristiansen, Hans Trygve (2017). Triumfer på isen : epokegjørende treningsopplegg i norsk skøytesport. ISBN 9788299878098.  [Omtale på bibsent.no]


== Eksterne lenker ==
(en) Per Ivar Moe – kategori av bilder, video eller lyd på Commons 
(en) Per Ivar Moe på Internet Movie Database 
(no) Per Ivar Moe hos Filmfront 
(en) Per Ivar Moe – Olympics.com 
(en) Per Ivar Moe – Olympic.org 
(en) Per Ivar Moe – Olympedia 
(en) Per Ivar Moe – Sports-Reference (OL-resultater – arkivert) 
(en) Per Ivar Moe – databaseOlympics.com (arkivert) 
(en) Per Ivar Moe – Speedskatingbase.eu 
(en) Per Ivar Moe – SpeedSkatingNews.info 
(en) Per Ivar Moe – SpeedSkatingStats.com 
(en) Per Ivar Moe – TheSports.org 
(en) «Per Ivar Moe». SkateResults.com. Arkivert fra originalen 10. juni 2007. Besøkt 18. mai 2012. 
(en) Per Ivar Moe på Jakub Majerski's Speedskating database (Adelskalender distanser og sammenlagt)
(no) Per Ivar Moe i EM (1965) Parløpet på 1 500 m: P.I. Moe og E. Matusevitsj under EM 1965 på YouTube.com